**Член 71**

(1) Заради прибирање на средства за финансирање на изборната кампања, политичката партија, коалиција, носителот на независна листа од група избирачи, односно лица кои имаат намера да се кандидираат, пред надлежниот орган задолжително обезбедуваат ЕДБ со назнака “за изборна кампања“ и кај носител на платен промет во Република Македонија отвораат трансакциска сметка со назнака “за изборна кампања“ и истите не може да се користат за друга намена.

(2) Субјектите од ставот (1) на овој член се должни да обезбедат ЕДБ и да ја отворат трансакциската сметка од ставот (1) на овој член најдоцна 48 часа по потврдувањето на листата за кандидати, а најрано 48 часа по распишувањето на изборите и во тој рок од 48 часа доказот за обезбеден ЕДБ и отворената трансакциска сметка се доставува до надлежната изборна комисија.

(3) Обезбедувањето на ЕДБ и отворањето на трансакциска сметка од ставот (1) на овој член за коалиција, политичка партија, група избирачи, односно лица кои имаат намера да се кандидираат, се уредува со договор за коалиција, односно изјава на волја заверена на нотар за политичка партија, група избирачи, односно лица кои имаат намера да се кандидираат.

(4) Ако политичката партија, коалицијата, носителот на независна листа од група избирачи, односно лица кои имаат намера да се кандидираат не обезбедат ЕДБ и не отворат трансакциска сметка во роковите од ставот (2) на овој член, кандидатската листа се отфрла со решение на надлежната изборна комисија, односно потврдената листа за кандидати се поништува со решение на надлежната изборна комисија.

(5) Кога трансакциската сметка е отворена од страна на носителот на независната листа од група избирачи, односно лицата кои имаат намера да се кандидираат, потписник на трансакциската сметка е носителот на независната листа или лице овластено од него.

(6) На трансакциската сметка од ставот (1) на овој член, ќе се депонираат сите средства добиени од правни или физички лица за финансирање на изборната кампања. Донациите во пари и паричните средства од ставот 7 на овој член за финансирање на изборната кампања се уплатуваат на трансакциската сметка од ставот (1) на овој член, најдоцна до денот на затворање на истата.

(7) На трансакциската сметка од ставот 1 на овој член можат да се пренесуваат и парични средства од основната трансакциска сметка на политичката партија,  како и од трансакциска сметка за парични средства обезбедени преку кредит за изборна кампања. Политичката партија може да врши пренос од транскациската сметка од ставот 1 на овој член на основната трансакциска сметка на политичката партија.

(8) Во случај на неподнесување, односно непотврдување на листата на кандидати, субјектите од ставот (1) на овој член кои обезбедиле ЕДБ и отвориле трансакциска сметка се должни непотрошените донации да ги вратат на давателите на донацијата сразмерно на донираниот износ во рок од 15 дена и се должни веднаш да ја затворат трансакциската сметка од ставот (1) на овој член.

(9) Во случај на здружување за заедничко настапување за време на одржување на избори на субјектите од ставот (1) на овој член, кои пред склучувањето на договорот за коалиција обезбедиле ЕДБ и отвориле трансакциска сметка, се должни ЕДБ да го избришат од регистарот на надлежниот орган, а отворената трансакциска сметка да ја затворат со пренесување на средствата, правата и обврските на трансакциската сметка отворена согласно со договорот за коалиција и обезбедениот ЕДБ во роковите од ставот (2) на овој член.

(10) Сите средства наменети за финансирање на изборната кампања се уплатуваат на трансакциската сметка од ставот (1) на овој член и сите трошоци за кампањата исклучиво ќе се покријат од средствата на таа сметка.

(11) Трансакциската сметка од ставот (1) на овој член се затвора во рок од 45 дена од денот на објавување на конечните изборни резултати од одржаните избори за претседател на Република Македонија и избори за пратеници во Собранието на Република Македонија и за избори за членови на советите на општините и Советот на градот Скопје, избор за градоначалник на општината и градоначалник на градот Скопје.

(12) Со затворање на трансакциската сметка од ставот (1) на овој член, се брише ЕДБ на субјектот регистриран пред надлежен орган.

(13) Во рок од два дена од денот на отворање на трансакциската сметка, па се до нејзиното затворање носителите на платен промет каде трансакциската сметка е отворена, се должни на Државната комисија за спречување на корупција и Државниот завод за ревизија да им обезбедат бесплатен електронски пристап до сите промени на сметката.